ພວກ​​ເຄື່ອນ​ໄຫວ​ຝ່າຍ​ຄ້ານ ປະຕິຍານວ່າ ຈະພິມ ເຜີຍແຜ່ ຂໍ້ມູນທີ່ທ່ານ Nemtsov ເກັບກຳ ກ່ຽວກັບຢູເຄຣນ
ທ່ານ Yashin​ ໄດ້​ບອກ​ກັບ​ໜັງສືພິມ The Times ຂອງອັງກິດວ່າ ຫຼັກ​ຖານ​ພິຍານ​ຕ່າງໆ​ນັ້ນ ​ແມ່ນ​ໄດ້​ມີການຮັກສາ​ໄວ້​ເປັນ​ຢ່າງ​ດີ ​ແລະ​ບໍ່​ໄດ້​ຕົກ​ເຮ່ຍ ​ເສຍ​ຫາຍ​ໄປ​ໃສ.
ພວກນັກເຄື່ອນໄຫວຝ່າຍຄ້ານ ກ່າວວ່າ ພວກເຂົາເຈົ້າ ຈະພິມ ເຜີຍແຜ່ເອກກະສານທີ່ຮວບຮວມຈາກຜູ້ນຳຝ່າຍຄ້ານ ທ່ານ Boris Nemtsov ກ່ອນຖືກສັງຫານວັນທີ 27 ກຸມພາ ທີ່ສະແດງ ໃຫ້ເຫັນເຖິງບົດບາດ ການພົວພັນໂດຍຕົງ ຂອງກອງກຳລັງ ທະຫານຣັດເຊຍໃນຢູເຄຣນ ນັກເຄື່ອນໄຫວ Ilya Yashin ຜູ້ຊຶ່ງເປັນພັນທະມິດທີ່ໃກ້ຊິດ ກັບທ່ານ Nemtsov ໄດ້ກ່າວໃນວັນພຸດວານນີ້ ວ່າ ການເກັບ ກັບຂໍ້ມູນທີ່ຮວບຮວມມາໄດ້ໂດຍນັກເຄື່ອນໄຫວທີ່ຖືກ ສັງຫານນັ້ນ ແມ່ນຮວມທັງລາຍລະອຽດທີ່ໄດ້ມາຈາກບັນດາ ພໍ່ແມ່ຂອງພວກທະຫານຣັດເຊຍ ທີ່ຖືກສັງຫານ ໃນຂະນະທີ່ ສູ້ລົບໃນດິນແດນຂອງຢູເຄຣນ ນັ້ນ ທ່ານໄດ້ບອກກັບໜັງສືພິມ The Times ຂອງອັງກິດວ່າ ຫຼັກຖານພິຍານຕ່າງໆນັ້ນ ແມ່ນ ໄດ້ມີການຮັກສາໄວ້ເປັນຢ່າງດີ ແລະບໍ່ໄດ້ຕົກເຮ່ຍ ເສຍຫາຍ ໄປໃສ ຕອນທີ່ພວກຕຳຫຼວດໄດ້ຍຶດເອົາເຄື່ອງ computer ຂອງທ່ານ Nemtsov ຊຶ່ງເປັນພາກສ່ວນນຶ່ງຂອງຂັ້ນຕອນ ການສືບສວນກ່ຽວກັບການສັງຫານທ່ານ ໃນຄັ້ງນີ້ ທ່ານ Nemtsov ຜູ້ຊຶ່ງກ້າປາກກ້າເວົ້າແລະຕຳນິຕິຕຽນ ປະທານາທິບໍດີຣັດເຊຍ Vladimir Putin ທີ່ ໄດ້ຖຶກຍິງ ເສຍຊີວິດ ໃນແລງວັນສຸກແລ້ວນີ້ ໃນຂະນະທີ່ທ່ານໄດ້ຍ່າງກັບເພື່ອນຂອງທ່ານ ພຽງແຕ່ ບໍ່ເທົ່າໃດບາດກ້າວຫ່າງຈາກວັງ Kremlin ທ່ານຄວນເປັນຜູ້ນຳພາຂອງຝ່າຍຄ້ານ ໃນການປະທ້ວງຕໍ່ຕ້ານ Moscow ໃນວັນອາທິດແລ້ວນີ້ ແທນທີ່ຈະເປັນເຊັ່ນນັ້ນ ບັນດາພວກປະທ້ວງ ທັງຫຼາຍ ກັບໄດ້ໄປສະແດງຄວາມໄວ້ອາໄລໃນການຈາກໄປຂອງທ່ານ